CELEX: 31990D0182
Language: el
Date: 1990-03-23 00:00:00
Title: 90/182/Ευρατόμ, ΕΟΚ: Απόφαση της Επιτροπής της 23ης Μαρτίου 1990 με την οποία επιτρέπεται στο Ηνωμένο Βασίλειο να μην λαμβάνει υπόψη ορισμένες κατηγορίες δραστηριοτήτων ή να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας (Το κείμενο στην αγγλική γλώσσα είναι το μόνο αυθεντικό)

Avis juridique important

|

31990D0182

90/182/Ευρατόμ, ΕΟΚ: Απόφαση της Επιτροπής της 23ης Μαρτίου 1990 με την οποία επιτρέπεται στο Ηνωμένο Βασίλειο να μην λαμβάνει υπόψη ορισμένες κατηγορίες δραστηριοτήτων ή να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας (Το κείμενο στην αγγλική γλώσσα είναι το μόνο αυθεντικό)  

Επίσημη Εφημερίδα αριθ. L 099 της 19/04/1990 σ. 0033 - 0034

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 23ης Μαρτίου 1990  με την οποία επιτρέπεται στο Ηνωμένο Βασίλειο να μην λαμβάνει υπόψη ορισμένες κατηγορίες δραστηριοτήτων ή να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας  (Το κείμενο στην αγγλική γλώσσα είναι το μόνο αυθεντικό)  (90/182/Ευρατόμ, ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τη συνθήκη για την ίδρυση της Ευρωπαϊκής Κοινότητας Ατομικής Ενέργειας,  τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13,  Εκτιμώντας:  ότι η εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 σχετικά με τους ιδίους πόρους που προέρχονται από το φόρο επί της προστιθέμενης αξίας για την εφαρμογή της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των κρατών μελών από τους ιδίους πόρους των Κοινοτήτων (2), έληξε στις 31 Δεκεμβρίου 1988 και ότι οι εγκρίσεις που χορηγήθηκαν κατ' εφαρμογή του άρθρου 13 πρέπει να αναθεωρηθούν από την 1η Ιανουαρίου 1989 κατ' εφαρμογή του άρθρου 13 του κανονισμού (ΕΟΚ, Ευρατόμ) αριθ. 1553/89·  ότι, κατ' εφαρμογή του άρθρου 28 παράγραφος 3 της έκτης οδηγίας 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών σχετικά με τους φόρους επί του κύκλου εργασιών - κοινό σύστημα φόρου προστιθέμενης αξίας: ενιαία φορολογική βάση (3), που στο εξής ονομάζεται «έκτη οδηγία», όπως τροποποιήθηκε τελευταία από την απόφαση 84/386/ΕΟΚ (4), τα κράτη μέλη μπορούν να συνεχίσουν να απαλλάσσουν ή να φορολογούν ορισμένες δραστηριότητες και ότι οι δραστηριότητες αυτές πρέπει να λαμβάνονται υπόψη κατά τον καθορισμό της βάσης των πόρων ΦΠΑ·  ότι, δεδομένου ότι το Ηνωμένο Βασίλειο δεν είναι σε θέση να προβεί σε ακριβή υπολογισμό της βάσης των ιδίων πόρων ΦΠΑ για δύο κατηγορίες δραστηριοτήτων που αναφέρονται στο παράρτημα Ε της έκτης οδηγίας και ότι ο υπολογισμός αυτός θα μπορούσε να προκαλέσει φόρτο διοικητικής εργασίας αδικαιολόγητο σε σχέση με τις επιπτώσεις των εν λόγω δραστηριοτήτων στη συνολική βάση των πόρων ΦΠΑ του συγκεκριμένου κράτους μέλους, πρέπει να του επιτραπεί να μην τις λαμβάνει υπόψη κατά τον υπολογισμό της βάσης ΦΠΑ·  ότι, δεδομένου ότι το Ηνωμένο Βασίλειο είναι σε θέση να προβεί σε υπολογισμό χρησιμοποιώντας κατά προσέγγιση εκτιμήσεις για έξι κατηγορίες δραστηριοτήτων που απαριθμούνται στο παράρτημα ΣΤ της έκτης οδηγίας, πρέπει να του επιτραπεί να υπολογίζει τη βάση ΦΠΑ χρησιμοποιώντας κατά προσέγγιση εκτιμήσεις·  ότι η Συμβουλευτική Επιτροπή Ιδίων Πόρων ενέκρινε την έκθεση η οποία περιλαμβάνει τις γνώμες των μελών της σχετικά με την παρούσα απόφαση,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Για τον υπολογισμό της βάσης των πόρων ΦΠΑ, από την 1η Ιανουαρίου 1989 επιτρέπεται στο Ηνωμένο Βασίλειο να μην λαμβάνει υπόψη την ακόλουθη κατηγορία δραστηριοτήτων που παρατίθεται στο παράρτημα Ε της έκτης οδηγίας: πράξεις που αναφέρονται στο άρθρο 13 σημείο Α παράγραφος 1 στοιχείο στ) της έκτης οδηγίας:  μεταφορά ασθενών ή τραυματιών, με ειδικώς διαρρυθμισμένα οχήματα, η οποία πραγματοποιείται από αναγνωρισμένους οργανισμούς (παράρτημα Ε πρώην σημείο 6).  Άρθρο 2  Για τον υπολογισμό της βάσης των πόρων ΦΠΑ, από την 1η Ιανουαρίου 1989 επιτρέπεται στο Ηνωμένο Βασίλειο να υπολογίζει, χρησιμοποιώντας κατά προσέγγιση εκτιμήσεις, τη βάση για τις ακόλουθες κατηγορίες δραστηριοτήτων οι οποίες παρατίθενται στο παράρτημα ΣΤ της έκτης οδηγίας:  1. Εργασίες πραγματοποιούμενες από νοσοκομειακά ιδρύματα, μη προβλεπόμενες από το άρθρο 13 σημείο Α παράγραφος 1 στοιχείο β) (παράρτημα ΣΤ σημείο 10).  2. Εφοδιασμός πλοίων αναψυχής και αεροσκαφών ιδιωτικής χρήσης αναχωρούντων από την επικράτεια (παράρτημα ΣΤ σημεία 21 και 22).  Άρθρο 3  Η παρούσα απόφαση απευθύνεται στο Ηνωμένο Βασίλειο.  Βρυξέλλες, 23 Μαρτίου 1990.  Για την Επιτροπή  Peter SCHMIDHUBER  Μέλος της Επιτροπής  (1) ΕΕ αριθ. L 155 της 7. 6. 1989, σ. 9.  (2) ΕΕ αριθ. L 336 της 27. 12. 1977, σ. 8.  (3) ΕΕ αριθ. L 145 της 13. 6. 1977, σ. 1.  (4) ΕΕ αριθ. L 208 της 3. 9. 1984, σ. 58.